Tvey hús afturat umvæld á hvalastøðini við Áir 06-12-2016 Tvey tey norðastu húsini á hvalastøðini við Áir standa aftur trygg. Í ár hava handverkararnir ikki verið fullmannaðir á støðini alt árið, men sum heild hilnaðist árið 2016 kortini hampiliga væl. Perlan, sum var vaktarhús, var í vánaligum standi. Tí hevur verið neyðugt at skift út partar av stórviðinum, vindeygu, klædning og tekju. Kemis, har bótarmolar vórðu framleiddir úr hvalatvøsti, hevur fingið nýggj vindeygu, sperrur og tekju. Ávíst stoypiarbeiði er eisini farið fram í ár. Ein jarnsmiður arbeiðir í løtuni við at smíða rekkverk til húsini, nevnd Pressuloftið. Tað er neyðugt fyri at tryggja, at fólk ikki ganga seg út av. Um so, at játtað verður peningur til hvalastøðina í 2017, verður farið í holt við Planin og Eldsmiðjuna. Av øðrum timburarbeiði er at fáa gjørt ventiliatiónkassa til Tørkuna. Tað er eisini arbeiði hjá múrara og jarnsmiði á Kvernuni og Ketilshúsinum, sum liggur og bíðar.